Ivanovo

Ivanovo () om lidn da lidnümbrik Venäman päivlaskmas. Se om Ivanovon agjan pälidn da kaikiš suremb lidn. Om ümbärtud Ivanovon rajonan territorijal, sen administrativine keskuz (ei ole rajonan palaks).

 Istorii 
Lidnan aluz om pandud vl 1871 enččen Ivanovo-külän (om tetab 15. voz'sadaspäi) da Voznesenskii-posadan sijas. Vhesai 1932 nimitihe lidnad Ivanovo-Voznesensk:aks.

Ivanovon ižandusen znamasižed sarakod oma tekstil'tegimišt, sömtegimišt, mašiništonsauvomine (mašinad programohjandusenke, avtolibutimed), turizm i torguind.

 Geografijan andmused 
Lidn sijadase vanoikahas tahondas, seižub Uvod'-jogen molembil randoil (Volgan bassein), 120 m ü.m.t. keskmäižel korktusel. Varatoittas vedel Uvodin vezivaradimespäi.

Matkad Moskvhasai om 290 km suvipäivlaskmha. Lähembaižed järedad lidnad oma Vladimir 103 km suvhe orhal vai 115 km avtotel, Jaroslavl' 100 km lodeheze orhal i Kostrom 100 km pohjoižhe.

Klimat om ven kontinentaline. Voden keskmäine lämuz om +4,3 C°, kezakun-elokun +16,7..+18,8 C°, tal'vkun-uhokun −7,7..−12,0 C°. Ekstremumad oma −46 C° (viluku) i +38 C° (eloku). Kezaaigan minimum om −4 C° (kezaku), tal'vaigan maksimum om +7 C° (tal'vku). Ei voi panda halad heinkus vaiše (minimum +2 C°). Paneb sadegid 620 mm vodes, enamba kezakus-elokus (66..85 mm kus) i redukus (63 mm), vähemba uhokus-keväz'kus (28..29 mm kus).

 Tobmuz 
1. Frunzen rajon
2. Oktäbrin rajon
3. Nevondkundaline rajon
4. Leninan rajon
Ivanovo jagase rajonikš vspäi 1936. Kaik om nell' administrativišt rajonad vspäi 1979, käskusenandai tobmuz om ühthine.

 Eläjad 
Ivanovo om levedali tutab valdkundas kut «Venäman tekstiline pälidn» (Текстильная столица России) i «Neičeižiden lidn» (Город невест).

Vn 2010 Venäman rahvahanlugemižen mödhe lidnan eläjiden lugu oli 408 330 ristitud. Kaikiš suremb lidnan ristitišt oli läz 480 tuhad eläjid vozil 1987−1993. Läz 650 tuhad ristituid elädas lidnaglomeracijas, hö ottas koume videndest agjan ristitištos.

Ortodoksižen hristanuskondan läz nell'kümned pühäpertidIvanovon pühäpertid sobory.ru-saital.  oma kaičenus i saudud lidnas: Jumalanmaman Emäganpäivän kafedraline päjumalanpert' mez'jumalankodiš, Spasan Toižetamižen päjumalanpert', läz 26 jumalanpertid i üks'toštkümne časounäd. Riman katoline Sündun Voznesenjan tulendan jumalanpert' i protestantizman pühäpertid om saudud lidnas. Islaman pämečet' om avaitud vl 2003.

Lapsiden opendusen aluzkundad oma päivkodid, keskškolad. Kaik seičeme ičevuittušt üläopendusen aluzkundad ratas Ivanovos: Ivanovon valdkundaline universitetIvanovon valdkundaližan universitetan sait (ivanovo.ac.ru).  , politehnine, himiž-tehnologine i energetine universitetad, medicinine, maižanduz- i lämoipalonvastaižpäzutandakademijad.

 Transport 
Avtobusad, trolleibusad da taksid oma kundaližeks transportaks lidnas. Raudtestancii om avaitud vspäi 1894 «Moskv — Kinešm»-raudtekeskustal. Ivanovo om järedaks raudtesol'meks, sortiruindstancii radab, om raudteid Moskvaspäi Vladimiran kal't i Jaroslavlihesai.

Kaik koume lendimportad oma saudud, no vaiše Ivanovo-Suvine-lendimportIvanovo-lendimportan sait (ivanovo.aero).  (ИВВ / IWA / UUBI, 68 tuh. passažiroid vl 2021) om federaline civiline. Se sijadase seičemes kilometras suvipäivlaskmha lidnan keskusespäi. Tehtas reisid Piterihe i Sočihe, om sezonreisid Kaliningradannoks.

 Galerei 

 Homaičendad 

 Irdkosketused 
 Lidnan Duman oficialine sait (ivgorduma.ru). 
 Ivanovo-lidnümbrikon ohjastusen oficialine sait (ivgoradm.ru). 


Kategorii:Venäman lidnad
Kategorii:Eländpunktad kirjamišton mödhe
*
Kategorii:Ivanovon agjan lidnad
Kategorii:Ivanovon agjan lidnümbrikod
*